དེ་བཞིན་སྲོང་བཙན་དང་མང་སྲོང་གི་འབྲེལ་བའི་ཐད་ནས་ཀྱང་།ཐོག་མར་སྲོང་བཙན་དགུང་ལོ་ལས་མ་བཞུགས་པས་གུང་སྲོང་གུང་བཙན་ལ་སྲས་འཁྲུང་ལོང་མེད་པའི་དགོངས་ཚུལ་བཏོན་ཅིང་།ཡང་མཇུག་ཏུ་གུང་སྲོང་སྐུ་ན་གཞོན་དུས་སུ་སྲས་མང་སྲོང་འཁྲུངས་མ་ཐག་ཡབ་མེས་གཉིས་སྔ་ཕྱིར་འདས་པར་བྱས་ནའང་འགལ་བ་མེད་སྙམ་པས་ཞེས་གོང་དུ་སོང་མ་ཐག་པའི་ལྟ་ཚུལ་ལ་བཟོ་བཅོས་བརྒྱབ་ཡོད་པས་མཚོན།སྐབས་རེར་བརྗོད་དོན་མག་མོག་ཏུ་སོང་བའང་རེ་འགའ་ཡོད་པ་དང་།ཡང་རྗོད་སྟངས་ལ་ལར་ཀློག་མཁན་ཁྲོད་ན་སྐྱོན་དུ་རྗོད་མཁན་ཡོད་མོད།དེ་ནི་གནས་དུས་ཀྱི་དབང་གིས་དེ་བཞིན་འབྲི་དགོས་བྱུང་བ་སོགས་ནི་བསམ་ཤེས་ཐུབ་པ་ཞིག་རེད།མ་གཞི་ནས་སྐྱོན་ཀུན་ཟད་དང་ཡོན་ཏན་ཀུན་རྫོགས་ཀྱི་བརྩམས་ཆོས་ཤིག་སྔར་མེད་ལ་ཕྱིས་སུའང་འབྱུང་མི་སྲིད་དོ།།ཞེས་བོད་ཀྱི་ལོ་རྒྱུས་གླེང་བའི་གཏམ་བཀླགས་རྗེས་ཀྱི་མྱོང་ཚོར་རེ་གཉིས་བརྗོད་པ་གནས་སྐབས་སུ་མཇུག་བསྡུ་བར་བྱའོ།།